CELEX: 62009TN0521
Language: da
Date: 2009-12-21 00:00:00
Title: Sag T-521/09: Sag anlagt den 21. december 2009 — Areva T&D mod Kommissionen

27.2.2010   
            
            
               DA
            
            
               Den Europæiske Unions Tidende
            
            
               C 51/42
            
         Sag anlagt den 21. december 2009 — Areva T&D mod Kommissionen
   (Sag T-521/09)
   2010/C 51/78
   Processprog: fransk
   
      Parter
   
   
      Sagsøger: Areva T&D SAS (Paris, Frankrig) (ved avocats A. Schild og C. Simphal)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Den anfægtede beslutning annulleres, får så vidt som den vedrører Areva T&D SA.
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   
                
            
            
               Ved dette søgsmål, der er anlagt af Areva T&D SAS, er nedlagt påstand om annullation af Europa-Kommissionens beslutning K(2009) 7601 endelig af 7. oktober 2009 om en procedure i henhold til artikel 81 EF (nu artikel 101 TEUF) og artikel 53 EØS — sag COMP/39.129 — Elektriske transformatorer.
            
         
                
            
            
               Sagsøgeren har fremført fire anbringender til støtte for sin annullationspåstand.
            
         
                
            
            
               Det første anbringende vedrører tilsidesættelse af begrundelsespligten, der er fastsat i artikel 296 TEUF. Sagsøgeren har anført, at Kommissionen hverken har begrundet delegeringen af sin beføjelse til at pålægge sanktioner som følge af det Areva T&D SA pålagte solidariske ansvar eller tilføjelsen af en yderligere betingelse til de betingelser, der er fastsat af Kommissionen den 19. februar 2002 for at blive indrømmet bødeimmunitet.
            
         
                
            
            
               Med sit andet anbringende har sagsøgeren kritiseret Kommissionen for at have tilsidesat artikel 101, stk. 1, TEUF og særligt reglerne vedrørende tilregnelse af overtrædelser af konkurrenceretten. Ifølge sagsøgeren kunne Kommissionen ikke pålægge Areva T&D SA ansvaret for den konkurrencebegrænsende praksis for perioden før Alstoms overdragelse af Alstom T&D SA. På tidspunktet for de faktiske omstændigheder var Alstom T&D SA faktisk ikke et selvstændigt selskab, men et selskab, der blev styret af sit moderselskab, Alstom. Kommissionen skulle følgelig ved anvendelse af principperne om tilregnelse af overtrædelser i tilfælde af en virksomheds overdragelse have fundet, at alene moderselskabet på tidspunktet for de pågældende faktiske omstændigheder, i denne sag Alstom, kunne være holdt ansvarlig for den konkurrencebegrænsende praksis for perioden før overdragelsen. Sagsøgeren har desuden anført, at Kommissionen med sin konstatering af, at Areva T&D SA var ansvarlig, har tilsidesat de almindelige principper om retssikkerhed, individualiserede straffe og straffens personalitet.
            
         
                
            
            
               Med sit tredje anbringende har sagsøgeren anført, at Kommissionen har tilsidesat artikel 101, stk. 1, TEUF og særligt de regler, der finder anvendelse på solidarisk ansvar. Sagsøgeren har anført, at Kommissionen ikke kunne pålægge Areva T&D SA og Alstom solidarisk hæftelse for betaling af bøden, idet selskaberne på tidspunktet for beslutningen ikke længere udgjorde en økonomisk enhed. Endelig har sagsøgeren anført, at Kommissionens beslutning ved at pålægge Alstom og Areva T&D SA solidarisk hæftelse udgjorde en tilsidesættelse af to almindelige EU-retlige principper, nemlig ligebehandlingsprincippet og retssikkerhedsprincippet.
            
         
                
            
            
               Med sit fjerde anbringende har sagsøgeren kritiseret Kommissionen for at have tilsidesat artikel 101, stk. 1, TEUF og særligt de bestemmelser, der fremgår af Kommissionens meddelelse af 19. februar 2002 om bødefritagelse eller bødenedsættelse (1). Sagsøgeren har ligeledes anført, at Kommissionen ved at afvise at indrømme Areva T&D SA immunitet har tilsidesat de almindelige retsprincipper om den berettigede forventning og retssikkerhed.
            
         
      (1)  EFT C 45, s. 3.